钦定古今图书集成/明伦汇编/官常典/第248卷 > 李标
## 钦定古今图书集成/明伦汇编/官常典/第248卷 > 李标

按《明外史》本传：“标字汝立，高邑人。万历三十五年进
士。改庶吉士，授检讨。泰昌时，擢赞善，屡迁少詹事。天
启中，拜礼部右侍郎，协理詹事府。标师同邑赵南星、
魏忠贤党，因列之《东林同志录》中。标惧祸，引疾去。庄
烈帝登极，即家拜礼部尚书，兼东阁大学士。崇祯元
年三月入朝。未几，李国𣚴、来宗道、杨景辰相继去，标”
遂为首辅。帝锐意图治，恒召大臣面决庶政。宣府巡
抚李养冲疏言：旗尉往来如织，踪迹难凭，且费供亿。
帝出示标等曰：“边情危急，遣旗尉侦探，奈何以为伪？
且祖宗朝设厂卫奚事耶？”标对曰：“旗尉出使宜慎。养
冲是言不赂，恐毁言日至。赂之则物力难胜。”帝为默
然。张庆臻增敕事觉，标力辨刘鸿训纳贿之诬。温体
仁讦钱谦益，给事中章允儒廷駮之。帝怒，并谦益将
重谴。又欲罪给事中瞿式耜、御史梁子璠、房可壮，文
选郎中耿志炜。标言：“陛下处分谦益、允儒，本因体仁
言。体仁乃不安，求罢。乞陛下念谦益事经恩诏，姑令
回籍，许允儒自新，而式耜等从薄罚。诸臣安则体仁
亦安。”帝不从，自是深疑朝中有党，标等遂不得行其
志。其冬，韩爌还朝，标让为首辅，寻与爌等定《逆案》。三
年正月，爌罢，标复为首辅。累加至少保兼太子太保、
户部尚书、武英殿大学士。先是，与标并相者六人，后
宗道、景辰以附珰斥，鸿训以增敕戍，周道登、钱龙锡
被攻去，独标在，遂五疏乞休。至三月得请。家居六年
卒。赠少傅，谥《文节》。